Anexă la H.C.L. nr. 2/2022
R E G U L A M E N T
PRIVIND ÎNFIINȚAREA, ÎNTREŢINEREA ŞI EXPLOATAREA LOCURILOR DE PARCARE AMENAJATE PE DOMENIUL
 PUBLIC AL MUNICIPIULUI BRAD
CAPITOLUL I : DISPOZIŢII GENERALE
Art. 1.
(1) - Prezentul Regulament reglementează parcarea, staţionarea şi oprirea vehiculelor în parcările cu plată amenajate pe raza municipiului Brad, amenajarea, întreţinerea şi exploatarea locurilor de parcare, precum şi sancţionarea conducătorilor vehiculelor staţionate neregulamentar în parcările mai sus menţionate. 
(2) - Prezentul regulament se constituie ca procedură internă specifică activității Biroului pentru Administrarea Domeniului Public şi Privat, în concordanță cu prevederile următoarelor legi și acte normative:
· O.U.G. nr. 195/2002 privind circulația pe drumurile publice, republicată;
· Legea nr. 448/2006 privind promovarea intereselor persoanelor cu dizabilități fizice;
· O.G. nr. 71/2002 privind organizarea și funcționarea serviciilor publice de administrare a domeniului public și privat de interes local;
· H.G. nr. 955/2004 pentru aprobarea reglementărilor – cadru de aplicare a O.G. nr. 71/2002 privind organizarea și funcționarea serviciilor publice de administrare a domeniului public și privat de interes local;
· O.G. nr. 27/2011 privind transporturile rutiere;

· O.G. nr. 27/2002 privind activitatea de soluționare a petițiilor cetățenilor;
· Normativul de parcare 24-97/28.11.1997 privind proiectarea și execuția parcajelor pentru autoturisme;
· O.G. nr. 43/1997 privind regimul drumurilor, republicată;
· Legea 421/2002 privind regimul juridic al vehiculelor fără stăpân;
· O.U.G. nr. 57/2019 privind codul administrativ;
· O.G. nr. 2/2001 privind regimul juridic al contravențiilor.
Art. 2. 
În sensul prezentului regulament se definesc următorii termeni:   
a) Parcarea – reprezintă acel spaţiu destinat în mod special staţionării vehiculelor, semnalizat prin indicatoare şi marcaje care îl delimitează de partea carosabilă a drumului;
b) Locul de parcare – suprafață marcată, necesară pentru staționarea unui autovehicul, având dimensiunile de aproximativ 2*5m; 
c) Taxa de parcare – suma de plată pentru staţionarea pe locurile de parcare cu taxă, obligatorie pentru toţi posesorii de vehicule;

d) Abonament – formular-tip personalizat care va cuprinde numărul de înmatriculare al autovehicului și se eliberează după achitarea taxei corespunzătoare;
e) Tichet de parcare – formular-tip personalizat care reprezintă suma plătită pentru parcarea ocazională, pe timp limitat, în parcările publice;

f) Parcare de reşedinţă – parcările amenajate în proximitatea locului în care solicitantul își are domiciliul sau reședința şi care se pot rezerva, în limita numărului de locuri disponibile, câte un loc pentru fiecare solicitant, semnalate cu indicatorul „PARCARE REZERVATĂ”;

g) Parcare publică – parcările amenajate pe domeniul public, nearondate imobilelor de locuit şi pe căile de circulaţie stabilite de comun acord de către autoritatea administraţiei publice locale şi reprezentanţii Poliţiei Rutiere (taxate prin tichete şi care nu se pot rezerva), semnalate cu indicatorul „PARCARE CU PLATĂ”;

h) Autovehicul M1– vehicul conceput și construit pentru transportul de persoane, care are în afara scaunului conducătorului, cel mult opt locuri pe scaune;
i) Autovehicul N1 – vehicul conceput și construit pentru transportul de mărfuri cu o masă maximă care nu depășește 3,5t;
j) Vehicul – sistem mecanic care ciculă pe drum, cu sau fără mijloace de autopropulsare;



k) Vehicul fără stăpân – este vehiculul de orice categorie, fără plăcuţă de înmatriculare sau marcaje oficiale, staţionat în parcările publice sau pe domeniu public al cărui proprietar sau deţinător legal este necunoscut;

l) Vehicul abandonat – este vehiculul de orice categorie aflat pe domeniul public, staţionat de cel puţin un an, al cărui proprietar sau deţinator legal este cunoscut, însă există indicii temeinice, determinate de starea improprie circulaţiei acestuia pe drumurile publice, din care rezultă intenţia neechivocă a proprietarului legal de a renunţa la exercitarea drepturilor sale asupra vehiculului;

m) Zona rezidenţială – este perimetrul dintr-o localitate unde se aplică reguli speciale de circulaţie având intrările şi ieşirile semnalizate ca atare.

n) An calendaristic – perioada anului în curs, cuprinsă între 01 ianuarie și 31 decembrie.
o) Plată prin SMS – mijloc electronic de plată a taxei de parcare, regelementat de către administratorul parcării.

Art. 3. 

(1) - Prezentul Regulament se aplică parcajelor situate pe domeniul public al municipiului Brad, în zona de acțiune a indicatoarelor rutiere de tip „PARCARE CU PLATĂ” și „PARCARE REZERVATĂ”.
(2) - Indicatoarele rutiere vor fi însoţite de adiţionalul inscripţionat cu tariful orar, orarul de funcţionare şi metoda de taxare.
Art. 4. 
Verificarea respectării prezentului Regulament cade în sarcina Biroului Administrarea Domeniului Public şi Privat şi a Poliţiei Locale din aparatul de specialitate al Primarului Municipiului Brad.
CAPITOLUL II : OPRIREA, STAŢIONAREA ŞI PARCAREA VEHICULELOR ÎN PARCĂRILE PUBLICE CU PLATĂ
 DIN MUNICIPIUL BRAD

Art. 5. 

(1) - Parcarea vehiculelor în parcările publice cu plată pe raza municipiului Brad, este permisă numai în locurile special amenajate în acest sens şi numai în perioada pentru care s-a achitat taxa de parcare, cu tichete şi abonamente cumpărate anticipat şi expuse la loc vizibil‚ conform instrucţiunilor de folosire a tichetelor şi a abonamentelor. 

(2) - Parcarea vehiculelor este permisă numai în locurile semnalizate prin indicatoare şi marcaje. În aceste locuri, vehiculele vor trebui aşezate unul lângă altul, conducătorii având obligaţia să respecte şi celelalte reguli stabilite pentru staţionare.
(3) - În spatiile de parcare vor fi adaptate şi semnalizate prin semn internaţional cel putin 4% din numărul total de locuri de parcare, dar nu mai puţin de două locuri pentru parcarea gratuită a mijloacelor de transport pentru persoanele cu handicap. Locurile de parcare semnalizate şi marcate corespunzător, destinate persoanelor cu handicap, vor fi folosite în exclusivitate de către persoanele care dovedesc, cu acte, încadrarea într-o grupă cu handicap şi care au aplicat în colţul din stânga jos al parbrizului semnul distinctiv stabilit de Ministerul Sănătaţii.
(4) - Este interzisă folosirea oricăror dispozitive sau a altor mijloace care îngrădesc accesul în locurile de parcare indiferent de categoria din care fac parte. 
(5) - În perimetrul parcărilor publice cu plată încetează aplicarea oricărei dispoziţii care asigură un regim de rezervare a locurilor de parcare.

Art. 6.
Orarul de funcţionare al parcărilor cu plată în municipiul Brad este:

a) luni – vineri între orele 8,00 – 16,00;

b) sâmbăta, duminica şi în zilele de sărbători legale, parcarea este gratuită.

Art. 7. 
Operatorii de transport si taximetriştii independenţi care desfăşoară activitatea de transport persoane în regim de taxi au obligaţia să respecte amplasamentul staţiilor de aşteptare taxi în municipiul Brad stabilite prin hotărâre a Consiliului Local Brad.
Art. 8. 
(1) - Prevederile de mai sus se aplică tuturor vehiculelor, cu excepţia următoarelor:  

a) vehiculele corpului diplomatic;

b) vehiculelor de intervenţie (salvare, pompieri, SMURD, poliţia română, poliţia locală, jandarmerie, Ministerul Apărării Naţionale, Ministerul Justiţiei, Ministerul Public, Guvern, Parlament,  Consiliul Local al Municipiului Brad) aflate în misiune.
(2) – Toate vehiculele prevăzute la alin. 1 vor beneficia de un permis de staţionare gratuit care se obţine în baza documentelor de identitate ale proprietarului vehiculului şi ale vehiculului.
(3) – Obţinerea permisului prevăzut la alin. 2 cade în sarcina proprietarului vehiculului.

CAPITOLUL III :  ZONELE DE PARCARE TAXATE, MODUL DE TAXARE ŞI INSTRUMENTELE DE PLATĂ A TAXEI DE PARCARE

Art. 9.

(1) – Pentru persoanele fizice sau juridice, care parchează în parcarea publică cu plată şi nu deţin abonament de parcare, staţionarea se taxează cu tichet de parcare, prin SMS sau prin alte mijloace electronice stabilite de administratorul parcării.
(2) – Taxa de parcare este în cuantum de 2,00 lei/oră.

(3) – Taxa de parcare pentru o zi este de 5,00 lei/zi, indiferent de numărul de ore staţionate în ziua respectivă şi numărul de locuri în care a staţionat vehiculul.

(4) – Tichetele de parcare se pot achiziţiona de la încasatori, de la agenţi economici autorizaţi și/sau de la automatele de parcare şi vor fi afişate pe în mod vizibil, pe bordul autovehiculului.

(5) - Taxarea se face  pe intervale de timp de o oră, fără fracțiuni de oră.

Art. 10. 

(1) Taxa de parcare se poate achita în următoarele moduri:

a) anual, prin abonamentul de parcare valabil;

b) prin achiziționarea unui tichet de parcare;

c) prin intermediul mesajelor de tip SMS, conform procedurii stabilite de administratorul parcării;

d) prin alte mijloace electronice de plată, stabilite de administratorul parcării.

Art. 11. 
(1) – Abonamentul de parcare permite staţionarea în parcările cu plată fără alte obligaţii financiare.
(2) – Abonamentul nu este transmisibil, fiind eliberat pentru un singur autovehicul.
(3) – Abonamentul va avea o formă grafică în conformitate cu modelul anexat (anexa nr. 1) şi se afişează la vedere, pe bordul autovehiculului, astfel încât să permită descifrarea elementelor de identificare;


(4) – Abonamentul se eliberează de către Biroul Administrarea Domeniului Public şi Privat în baza următoarelor documente:


a) actul de identitate al solicitantului;

b) talonul autovehiculului cu ITP valabil;
c) chitanţa privind achitarea taxei de parcare pentru anul calendaristic în curs.



Art. 12. 
(1) - Se instituie următoarele tipuri de abonamente:


a) tip „persoană fizică” – acest abonament se eliberează pe perioada unui an calendaristic, persoanelor fizice, indiferent de adresa de domiciliu sau reședință;

b) tip „persoană juridică” – acest abonament se eliberează pe perioada unui an calendaristic, persoanelor juridice, indiferent de adresa sediului acestora;

c) tip „persoană cu dizabilități” – acest abonament se eliberează pe perioada unui an calendaristic, persoanelor care dovedesc încadrarea într-una din clasele de handicap;

d) tip „veteran de război” – acest abonament se eliberează pe perioada unui an calendaristic, persoanelor care dovedesc faptul că sunt veterani de război;

e) tip „electric sau hibrid” – acest abonament se eliberează pe perioada unui an calendaristic, persoanelor care solicită eliberarea unui abonament pentru autovehicule cu sistem de propulsie electric sau hibrid.

(2) - Aceste tipuri de abonament echivalează cu taxa anuală de parcare, dând posibilitatea parcării vehiculului în zona parcărilor cu plată amenajate pe domeniul public al municipiului Brad.

(3) - Obţinerea acestor tipuri de abonament nu asigură rezervarea locului  de parcare.

Art. 13. 
(1) Costul abonamentelor de parcare stabilit în funcţie de tipul acestora, de categoria vehiculului şi de perioada de valabilitate este următorul:

	TIPUL ABONAMENTULUI
	SIMBOL
	ANUAL (lei/loc)

	TIP „PERSOANĂ FIZICĂ”: 

- vehicul cat. I (ocupă 1 loc parcare)

- vehicul cat. II (ocupă 2 locuri parcare)
	PF

I

II
	50,00

100,00

	TIP „PERSOANĂ JURIDICĂ”

- vehicul cat. I (ocupă 1 loc parcare)

- vehicul cat. II (ocupă 2 locuri parcare)
	PJ

I

II
	100,00

200,00

	TIP „PERSOANĂ CU DIZABILITĂȚI”
	PD
	  GRATUIT

	TIP „VETERAN DE RĂZBOI”
	VR
	  GRATUIT

	TIP „ELECTRIC SAU HIBRID”
	EH
	  GRATUIT


(2) Costul abonamentelor de parcare prevăzute la alin. (1) sunt nefracționabile, indiferent de data la care se achiziționează abonamentul.

Art. 14.


(1) - Persoanele care dovedesc, cu acte, încadrarea într-o grupă cu handicap şi care au aplicat în colţul din stânga jos al parbrizului semnul distinctiv stabilit de Ministerul Sănătaţii, beneficiază de parcare gratuită, în baza unui abonament emis de Biroul Administrarea Domeniului Public şi Privat. 


(2) - Persoanele care dovedesc, cu acte, faptul că sunt veterani de război, beneficiază de parcare gratuită, în baza unui abonament emis de Biroul Administrarea Domeniului Public şi Privat.


(3) - Persoanele fizice sau juridice care solicită parcare pentru autovehicule electrice sau hibride beneficiază de parcare gratuită, în baza unui abonament emis de Biroul Administrarea Domeniului Public şi Privat.

(4) - În cazul în care persoanele de la alin (1) – (3) solicită și rezervarea unui loc de parcare, aceasta se realizează gratuit, în limita locurilor disponibile.

Art. 15.  
(1) - Rezervarea locurilor de parcare din zona indicatoarelor „PARCARE REZERVATĂ” se face la cerere, în limita locurilor disponibile, în baza unui contract încheiat cu administratorul parcării (anexa nr. 2).

(2) - Pot beneficia de un loc rezervat în parcările de reşedinţă persoanele fizice sau juridice care achită o taxă, denumită „taxa de rezervare”, care se va adăuga la costul abonamentului de parcare.

(3) - Taxa de rezervare este în cuantum de 50 lei/loc/an și este nefracționabilă.
(4) – În cazul în care pentru un loc de parcare rezervat în anul anterior nu se achită taxa de rezervare până la data de 31 martie a anului calendaristic în curs, acel loc de parcare devine disponibil și se poate atribui unui alt solicitant, conform prevederilor prezentului Regulament.
(5) - Rezervarea unui loc de parcare asigură dreptul de parcare pe locul respectiv pe perioada întregii zile (24 de ore din 24), pe parcursul perioadei contractuale.

(6) - Dacă numărul solicitărilor depăşeşte numărul locurilor de parcare disponibile, prioritate vor avea persoanele care au avut locul rezervat în anul anterior.

(7) - Dacă devind disponibile unul sau mai multe locuri de parcare, prin renunțare, neplată, deces sau vânzarea imobilului, prioritate la rezervare vor avea persoanele care au autovehiculul înmatriculat în municipiul Brad și ulterior persoanele care au depus solicitarea în urmă cu cel mai mult timp, conform numărului de înregistrare al cererii.

(7) - Contractele de rezervare se încheie pe o perioadă de un an calendaristic, cu posibilitatea prelungirii acestora, la cerere şi în condiţiile acceptării taxei de rezervare aprobată prin hotărâre a consiliului local.

(8) - Pentru a putea solicita rezervarea unui loc de parcare într-o zonă cu indicativul „PARCARE REZERVATĂ”, beneficiarul persoană fizică sau juridică trebuie să îndeplinească simultan următoarele condiții:
a) să aibă domiciliul, reședința, sediul sau un punct de lucru aflat în proximitatea locului de parcare solicitat;

b) să prezinte dovada dreptului de proprietate sau folosință asupra unui autovehicul cu ITP valabil;

c) autovehiculul trebuie să facă parte din categoria M1-N1;

d) autovehiculul nu depășește limitele unui loc de parcare;

e) să nu existe un alt loc de parcare alocat pentru aceeași persoană;

f) să nu existe un alt loc de parcare alocat pentru același autovehicul; 

g) beneficiarul să nu dețină în concesiune sau închiriere o parcare acoperită sau un garaj, situate pe raza municipiului Brad.

(9) - Documentele necesare pentru rezervarea unui loc de parcare într-o zonă cu indicativul „PARCARE REZERVATĂ” sunt următoarele:

a) act de identitate pers. fizică sau certificat de înregistrare pers. juridică din care să reiasă domiciliul, reședința, sediul sau un punct de lucru aflat în proximitatea locului de parcare solicitat;

b) talon cu ITP valabil;

c) contract de comodat/închiriere/leasing (în cazul în care solicitantul nu este proprietarul autovehiculului).

(10) - În cazul în care proprietarul autovehiculului sau solicitantul parcării este persoană juridică, atunci se vor achita sumele corespunzătoare abonamentelor pentru categoria „persoană juridică”.
Art. 16. 
Parcarea vehiculelor pe căile de circulaţie este permisă în mod excepțional, numai cu avizul Poliţiei Rutiere şi în condiţiile stabilite de Consiliul Local al Municipiului Brad, în conformitate cu prevederile Codului Rutier.
Art. 17.  
(1) - Tichetele de parcare au o formă grafică stabilită de către autoritatea administraţiei publice locale şi sunt distribuite de către încasatori, agenţi comerciali autorizaţi şi/sau automate de parcare.
(2) - Tichetele sunt de două feluri:

a) tichete valabile pentru cel puțin o oră;

b) tichete valabile pentru o zi.
Art. 18. (1) - În cazul în care suprafaţa aferentă vehiculului depăşeşte suprafaţa unui loc de parcare marcat, taxarea se va face corespunzător numărului locurilor de parcare ocupate, prin achiziţionarea unui număr de tichete corespunzător sau plata abonamentului echivalent.

(2) - Tichetele se validează prin răzuirea/bifarea cifrelor care indică anul, luna ziua şi, după caz, ora la care a început staţionarea vehiculului.

(3) - Tichetul sau abonamentul de parcare este expus în mod vizibil pe bordul maşinii. În cazul în care reprezentanţii administratorului parcării nu pot verifica/citi informaţiile înscrise pe tichet/abonament vor considera parcarea ca fiind neregulamentară şi vor acţiona în consecinţă.

(4) - În cazul efectuării plății prin SMS sau prin alte mijloace electronice de plată, verificarea achitării taxei de parcare se va realiza de către reprezentanții administratorului parcării.

CAPITOLUL IV :  AMENAJAREA LOCURILOR DE PARCARE
Art. 19. 
Amenajarea locurilor de parcare se va realiza de către Biroul Administrarea Domeniului Public şi Privat din aparatul de specialitate al Primarului Municipiului Brad.

Art. 20. 
Biroul Administrarea Domeniului Public şi Privat va realiza inventarierea pentru fiecare parcare, atât de reşedinţă, cât şi publică de pe raza municipiului Brad, care va cuprinde locul unde este amplasată parcarea, numărul de locuri de parcare, gradul de ocupare al parcării, și alte caracteristici de identificare a parcării.
Art. 21. 
Biroul Administrarea Domeniului Public şi Privat va prezenta un raport de activitate anual cu privire la situația parcărilor publice din municipiul Brad.

Art. 22.
Desfiinţarea sau înființarea unui loc de parcare public sau a unei parcări publice o poate face doar Primăria Municipiului Brad prin Biroul Administrarea Domeniului Public şi Privat.
Art. 23. 
Parcările publice cu plată vor fi periodic monitorizate de către reprezentanţii autorităţii publice locale cu atribuții în acest sens, care vor avea următoarele obligații:

a) verificarea existenţei şi valabilităţii tichetelor şi abonamentelor de parcare expuse pe bordul autovehiculelor şi luarea măsurilor corespunzătoare în cazul în care există deficienţe sau abateri;
b) verificarea şi asigurarea bunei funcţionări a automatelor de parcare și a mijloacelor electronice de plată;

c) verificarea modului de parcare a autovehiculelor;

d) verificarea stării marcajelor şi a indicatoarelor, precum şi remedierea acestora;

e) verificarea stării spaţiului  de  parcare în ceea ce priveşte salubrizarea şi luarea măsurilor de salubrizare ce se impun în vederea bunei exploatări a parcărilor publice cu plată; 

f) asigurarea gestiunii pentru tichetele și abonamentelor de parcare;

  
g) informarea cetăţenilor şi rezolvarea solicitărilor acestora.

CAPITOLUL V :  CONTROLUL ACTIVITĂŢII DE TAXARE, URMĂRIREA ABATERILOR DE LA REGULAMENT ŞI 
MODALITATEA DE RECUPERARE A 
PREJUDICIILOR CAUZATE
Art. 24. 
Aplicarea prezentului Regulament se face de către Biroul Administrarea Domeniului Public şi Privat şi Poliţia Locală din aparatul de specialitate al Primarului Municipiului Brad, care vor sancţiona următoarele abateri:

a) staţionarea fără tichet sau abonament de parcare, în parcările publice cu plată;

b) staţionarea în parcările publice cu plată având tichete sau abonamente astfel expuse încât nu permit descifrarea şi identificarea; 

c) staţionarea pe locuri rezervate de către alte persoane;

d) falsificarea tichetelor sau abonamentelor de parcare, dacă fapta nu constituie infracţiune potrivit legii;
e) montarea pe parcările publice rezervate sau nerezervate a unor dispozitive cu scopul de a bloca accesul altor autovehicule.
Art. 25. 
(1) - Reprezentanţii Poliției Locale sau ai administratorului parcării, împuterniciţi pentru constatarea abaterilor prevăzute la art. 24. vor întocmi procese verbale de constatare a contravenţiilor.
(2) - Procesul verbal se întocmeşte în 3 (trei) exemplare din care: exemplarul 1 se fixează pe parbrizul vehiculului sau se înmânează personal proprietarului auto, exemplarul 2 se expediază pe adresa proprietarului autovehiculului, conform Art. 26, alin (2), iar exemplarul 3 se arhivează.

Art. 26. 
(1) - Abaterile prevăzute la art. 24 vor fi sancționate prin amendă, astfel:
a) între 100 lei – 200 lei, în situaţiile prevăzute la literele a, b și c;
b) între 200 lei – 500 lei, în situaţiile prevăzute la literele d și e;

c) în cazul abaterilor prevăzute la litera e, se va dispune și înlăturarea dispozitivelor montate pe parcările publice. Costul înlăturării acestor dispozitive cade în sarcina contravenientului.
(2) – În caz de neplată în termen de 10 zile calendaristice a amenzii stabilite prin procesul verbal de constatare a contravenţiei, se va expedia pe adresa proprietarului de vehicul exemplarul 2 al procesului verbal.

(3) - Sancţiunile prevăzute la alin. 1 se achită la casieria Primăriei Municipiului Brad sau prin mijloace electronice de plată stabilite de administrația publică locală.
(4) - Împotriva procesului verbal de constatare a contravenţiei se poate face contestație în termen de 15 zile calendaristice de la data înmânării sau comunicării acestuia.


Art. 27. 

(1) - Neachitarea în termen de 30 de zile calendaristice a amenzii stabilite prin procesul verbal de constatare a contravenţiei presupune începerea procedurii de urmărire a sumei datorate către bugetul local.  Executarea se face în condiţiile prevăzute de dispoziţiile legale privind executarea silită a creanţelor bugetare.


(2) - Punerea în executare a sancţiunii amenzii contravenţionale se face astfel:


a) de către organul din care face parte agentul constatator, ori de câte ori nu se exercită calea de atac împotriva procesului verbal de constatare a contravenţiei în termenul prevăzut;


b) procesul verbal de constatare a contravenției este titlu executoriu.

Art. 28. 

Prevederile prezentului capitol se coroborează cu prevederile O.G. nr. 2/2001 privind regimul juridic al contravenţiilor, cu modificările şi completările ulterioare şi ale Codului de procedură fiscală.

Art. 29.  
În cazul vehiculelor abandonate în parcările publice cu plată, se va soma proprietarul sau deţinătorul legal al vehiculului abandonat, solicitându-i-se în scris să ridice vehiculul în termen de 5 zile. În caz de nerespectare, vehiculul în cauză poate fi ridicat de către autoritatea publică locală.
CAPITOLUL VI :  DISPOZIŢII FINALE
Art. 30. 
(1) - Prevederile prezentului Regulament se aplică şi vehiculelor destinate aprovizionării, transportului de marfă şi serviciului de taximetrie.

(2) - Personalul care asigură  serviciul de taxare şi control al parcărilor cu plată are obligaţia de a purta ecuson/insignă și vestă reflectorizantă. Tipul acestora va fi stabilit de către administratorul parcării.
Art. 31. 

Prezentul Regulament intră în vigoare la data adoptării hotărârii de aprobare.

Anexa nr. 2

la Regulamentul privind înființarea, întreținerea și exploatarea locurilor de parcare amenajate pe domeniul public
 al Municipiului Brad

MUNICIPIUL BRAD – PRIMĂRIA
BIROUL ADMINISTRAREA DOMENIULUI PUBLIC ŞI PRIVAT

Nr.__________/__________

CONTRACT - CADRU DE REZERVARE PARCARE  
CAPITOLUL I.PĂRŢILE CONTRACTULUI
MUNICIPIUL BRAD, reprezentat prin Primar, Florin Cazacu, cu sediul în municipiul Brad, strada Independenţei, nr. 2, județul Hunedoara, în calitate de ADMINISTRATOR prin Biroul Administrarea Domeniului Public și Privat                        
 şi

Domnul/Doamna, _________________________________________, cu domiciliul/reședința în municipiul Brad, strada ______________________, nr.______, bloc_______, apartament ____, judeţul Hunedoara, identificat prin B.I./C.I. seria ____ nr.____________, CNP ____________________, în calitate de beneficiar,

în conformitate cu prevederile art. 15 din Regulamentul privind amenajarea, întreținerea și exploatarea locurilor de parcare amenajate pe domeniul public al Municipiului Brad aprobat prin Hotărârea Consiliului Local nr. 29/2021, astfel cum a fost modificat prin H.C.L. nr._______/2022 şi a cererii beneficiarului nr. ______/_________________, au procedat la încheierea prezentului CONTRACT DE REZERVARE PARCARE.
CAPITOLUL II. OBIECTUL CONTRACTULUI
Art.1.  (1) - Obiectul contractului îl constituie rezervarea unui loc de parcare situat în parcarea de reşedinţă din municipiul Brad, strada __________________, bloc__________, județul Hunedoara.
             (2) Numărul parcării  rezervate este:   - _____ - 
             (3) Numărul autoturismului pentru care se face rezervarea este:___________________.
CAPITOLUL III. PERIOADA DE REZERVARE
Art. 2. - Prezentul contract se încheie pe o perioadă de 1 (un) an calendaristic, respectiv anul: _________.
CAPITOLUL IV. TAXA DE REZERVARE
Art. 3. - Taxa de rezervare datorată pentru folosinţa unui loc de parcare este de 50 LEI/AN conform prevederilor art.15 alin. (3) din Regulamentul privind amenajarea, întreținerea și exploatarea locurilor de parcare amenajate pe domeniul public al Municipiului Brad, aprobat prin Hotărârea Consiliului Local nr. 29/2021, astfel cum a fost modificat prin H.C.L. nr._______/2022.
Art. 4. (1) - Plata taxei de rezervare se face anual, la încheierea contractului de rezervare şi se achită într-o singură tranşă la casieria Primăriei Municipiului Brad.


              (2) - Duplicatul chitanţei de achitare a taxei prevăzută la art. 3 se depune la camera 16 din incinta Primăriei Municipiului Brad – Biroul Administrarea Domeniului Public şi Privat.

CAPITOLUL V. OBLIGAŢII CONTRACTUALE
Art. 5. - Obligațiile administratorului:
a.) - Identificarea şi marcarea locului de parcare auto rezervat se face de către reprezentanţii autorităţii publice locale împreună cu solicitanţii din blocul respectiv pentru parcarea aferentă acestuia. 

b.) - Autoritatea administraţiei publice locale, prin POLIŢIA LOCALĂ a MUNICIPIULUI BRAD, va supraveghea respectarea rezervării locurilor în parcările de reşedinţă, prin aplicarea de sancţiuni persoanelor care nu respectă prevederile prezentului contract de rezervare.
Art. 6. - Obligațiile beneficiarului:
a.) - Beneficiarul se obligă să întreţină curăţenia în locul de parcare rezervat.


b.) - Beneficiarul se obligă să nu deranjeze, printr-o parcare incorectă, locurile de parcare învecinate.
CAPITOLUL VI. SOLUȚIONAREA LITIGIILOR

Art. 7. - Orice litigiu ce va decurge în legătură cu acest contract se va soluționa pe cale amiabilă. În cazul în care acest lucru nu va fi posibil acesta va fi soluționat de către instanțele judecătorești competente.
CAPITOLUL VII.  ALTE CLAUZE
Art. 8. - Ocuparea ocazională a locului de parcare rezervat de către un alt autoturism decât cel pentru care s-a făcut rezervarea, se poate face numai cu acordul celui care a încheiat contractul de rezervare.
Art. 9. - Prezentul contract este netrasmisibil.
Art. 10. - Beneficiarul prezentului contract are dreptul de a-și păstra locul de parcare rezervat cu condiția achitării taxei de rezervare până la data de 31 martie a anului calendaristic următor.
Art. 11. - Modificarea prezentului contract se face doar cu acordul părților contractante, prin act adițional.
Art. 12. - Prezentul contract s-a încheiat la sediul Primăriei Municipiului Brad în 2 (două) exemplare câte unul pentru fiecare parte contractantă.

    MUNICIPIUL BRAD

   PRIMAR,

                                        

   BENEFICIAR 
Şef Serv. Buget, Finanţe, Contabilitate
                                               

 VIZAT
Control financiar preventiv,
AVIZAT
 Compartiment juridic            

    Biroul Administrarea 
Domeniului Public și Privat
                                                                                 CONTRASEMNEAZĂ PENTRU LEGALITATE
       PREȘEDINTE DE ȘEDINȚĂ                 SECRETARUL GENERAL AL MUNICIPIULUI BRAD

     Melania – Raluca BRĂNDUȘAN                                      Carmen – Irina BORA                                   

